ถล่มมาเฟีย

ถล่มมาเฟีย () เป็นภาพยนตร์ไทยแนวโลดโผน ดรามา ปี 2520 จากการกำกับของ วินิจ ภักดีวิจิตร เข้าฉายครั้งแรกเมื่อวันที่ 30 กันยายน พ.ศ. 2520 ที่โรงภาพยนตร์แกรนด์และโคลีเซี่ยม นำแสดงโดยกรุง ศรีวิไล และสรพงศ์ ชาตรี

 เรื่องย่อ 
เรื่องราวกล่าวถึง ยอด บารมี (กรุง ศรีวิไล) นักเลงใหญ่ที่เพิ่งพ้นโทษจากคดีฆ่า เถ้าแก่ซ้ง บิดาของ เสี่ยเกรียง (แมน ธีระพล) หลังจากเดินทางกลับบ้านเกิด ยอดมีปัญหากับลูกน้องของเสี่ยเกรียงที่ดักทำร้าย ทำให้เขาจำเป็นต้องเดินทางเข้ากรุงเทพมหานครเพื่อหางานทำ โดยมี ดิบ บางปลาม้า (สายัณห์ จันทรวิบูลย์) และ ลุงโต้ง (ล้อต๊อก) เจ้าของร้านเหล้าติดตามมาด้วย

ต่อมา ยอดได้ร่วมมือกับ พันตำรวจตรีสมิทธ์ (มานพ อัศวเทพ) นายตำรวจมือปราบซึ่งเป็นพี่ชายของเขา และ พลตำรวจตรีสุรพล พิทักษ์ประชา (อดุลย์ ดุลยรัตน์) ในการปราบปรามองค์กรมาเฟียไทยที่มี ทรงพล (เกชา เปลี่ยนวิถี) เป็นผู้นำ องค์กรดังกล่าวมีเป้าหมายขยายอำนาจครอบงำประเทศ และได้รับการสนับสนุนจาก ดอน วีโต้ (สุเทพ เหมือนประสิทธิเวช) ประธานองค์กรมาเฟียสากล

ในองค์กรของทรงพลมี ไมค์ หรือ ไม้ (สรพงศ์ ชาตรี) เพื่อนสนิทในวัยเด็กของยอด ซึ่งแอบหลงรัก บุศรินทร์ (เนาวรัตน์ ยุกตะนันท์) บุตรสาวของทรงพล และดำรงตำแหน่งสมาชิกระดับสูง นอกจากนี้ วันทนีย์ (อรัญญา นามวงศ์) ภรรยาของทรงพล ได้ลอบให้ความช่วยเหลือแก่ยอดและเจ้าหน้าที่ตำรวจ เนื่องจากมีความแค้นที่ทรงพลเคยทำให้กิจการของบิดาเธอล้มละลายก่อนเข้ายึดครองกิจการ

ต่อมา ศักดา (ครรชิต ขวัญประชา) สมาชิกระดับสูงขององค์กร วางแผนใส่ร้ายยอดโดยใช้เสี่ยเกรียงซึ่งเป็นคู่อริเก่า และเป็นสมาชิกระดับสูงขององค์กรเช่นกัน ให้กล่าวหาว่ายอดเป็นผู้สังหาร พ่อกำนัน (สมชาย สามิภักดิ์) พร้อมทั้งลักพาตัว บานเย็น (นัยนา ชีวานันท์) น้องสาวของไม้ ไปกักขังไว้ที่บ้านของ ลุงแม้น (สุคนธ์ คิ้วเหลี่ยม) และ ปัทมา (ทัศน์วรรณ เสนีย์วงศ์ ณ อยุธยา) สองพ่อลูกรถสองแถวซึ่งยอดเคยช่วยชีวิตไว้

แผนการดังกล่าวมีเป้าหมายเพื่อยุยงให้ยอดและไม้หันมาฆ่ากันเอง ก่อนที่ความจริงจะปรากฏว่าผู้อยู่เบื้องหลังการสังหารเถ้าแก่ซ้งตั้งแต่ต้นคือ ทรงพล ผู้นำองค์กรมาเฟียนั่นเอง

 นักแสดง 
 กรุง ศรีวิไล - ยอด บารมี
 สรพงศ์ ชาตรี - ไมค์/ไม้
 มานพ อัศวเทพ - สารวัตรสมิทธ์
 อรัญญา นามวงศ์ - วันทนีย์
 นัยนา ชีวานันท์ - บานเย็น
 ทัศน์วรรณ เสนีย์วงศ์ ณ อยุธยา – ปัทมา
 เนาวรัตน์ ยุกตะนันท์ - บุศรินทร์
 เกชา เปลี่ยนวิถี - ทรงพล
 สายัณห์ จันทรวิบูลย์ - ดิบ บางปลาม้า
 นิรุตติ์ ศิริจรรยา - แซม
 ครรชิต ขวัญประชา - ศักดา
 ลักษณ์ อภิชาติ - แก่น
 พิภพ ภู่ภิญโญ
 ล้อต๊อก - ลุงโต้ง
 สุคนธ์ คิ้วเหลี่ยม - ลุงแม้น
 ฉัตร มงคลชัย - หาญ
 แมน ธีระพล - เสี่ยเกรียง
 เมือง อพอลโล
 สมชาย สามิภักดิ์ - พ่อกำนัน
 บู๊ วิบูลย์นันท์
 อดุลย์ ดุลยรัตน์ - พลตำรวจตรี สุรพล พิทักษ์ประชา
 ศศิมา สิงห์ศิริ - แตน
 แป้น ปลื้มสระไชย
 โจ๊ก ท่าฉลอม – ทวน
 ชูศรี มีสมมนต์
 ชินดิษฐ์ บุนนาค – สมชาย
 นรา นพนิรันดร์

 อ้างอิง 

 แหล่งข้อมูลอื่น 
 ถล่มมาเฟีย ทางเว็บไซต์ ไทยบันเทิง

หมวดหมู่:ภาพยนตร์โลดโผนไทย
หมวดหมู่:ภาพยนตร์ไทยที่ออกฉายในปี พ.ศ. 2520
หมวดหมู่:ภาพยนตร์ไทยในคริสต์ทศวรรษ 1970
หมวดหมู่:ภาพยนตร์โดยบางกอกการภาพยนตร์
หมวดหมู่:ภาพยนตร์ที่กำกับโดย วินิจ ภักดีวิจิตร
หมวดหมู่:ภาพยนตร์ภาษาไทย
หมวดหมู่:ภาพยนตร์ที่ถ่ายทำใน 35 มม.